দ্য ট্রেইটার্স ভারত

দ্য ট্রেইটার্স (বাংলায়ঃ বিশ্বাসঘাতক, যা দ্য ট্রেইটার্স ভারত নামেও পরিচিত) হলো একটি ভারতীয় রিয়েলিটি টেলিভিশন সিরিজ, যা ডাচ রিয়েলিটি শো ডি ভেরাদার্স-এর অনুকরণে নির্মিত। অনুষ্ঠানটি প্রাইম ভিডিও-তে ২০২৫ সালের ১২ জুন মুক্তি পায়। শোটি উপস্থাপনা করেছেন বলিউড নির্মাতা ও উপস্থাপক করণ জোহর।

মূল সিরিজ ডি ভেরাডার্স এর ধাঁচ অনুসরণ করে, এই রিয়েলিটি শোটিতে প্রতিযোগীরা একটি কৌশল ও ধাঁধাভিত্তিক খেলায় অংশ নেন যার প্রকৃতি অনেকটা মাফিয়া বা ওয়্যারউলফ গেমের মতো। খেলায় অংশগ্রহণকারীদের মধ্যে কিছু গোপন প্রতিযোগীকে বিশ্বাসঘাতক হিসেবে নির্ধারণ করা হয় যাদের উদ্দেশ্য হলো বাকি নির্দোষ প্রতিযোগীদের ছলচাতুরী করে খেলাচ্যুত করা। অপরদিকে, নির্দোষ দলের কাজ হলো বিশ্বাসঘাতকদের চিহ্নিত করে তাদের খেলাচ্যুত করা এবং শেষ পর্যন্ত বিজয়ী হওয়া। রাজস্থানের ঐতিহাসিক সূর্যগড় প্রাসাদ এবং তার আশেপাশের মনোরম পরিবেশে দ্য ট্রেইটার্স ভারতের চিত্রগ্রহণ হয়েছে।

বিন্যাস
১ কোটি টাকার একটি বিশাল নগদ পুরস্কার জেতার লক্ষ্যে দ্য ট্রেইটার্স ভারতে প্রতিযোগীদের একটি দল রাজস্থানের জয়সলমীরের সূর্যগড় প্রাসাদে পৌঁছায়। এই পুরস্কারের তহবিল গঠিত হয় বিভিন্ন চ্যালেঞ্জ বা মিশন-এর মাধ্যমে। প্রতিযোগীদের সাধারণভাবে “ইনোসেন্টস” বলা হলেও তাদের মধ্যেই গোপনে কিছু প্রতিযোগীকে “বিশ্বাসঘাতক” হিসেবে নির্বাচন করেন অনুষ্ঠানটির আয়োজক।

যদি ইনোসেন্ট দল সব বিশ্বাসঘাতকদের সফলভাবে নির্মূল করতে পারে তবে তারা পুরস্কারের অর্থ ভাগ করে নেবে। তবে যদি একজন বা একাধিক বিশ্বাসঘাতক ইনোসেন্টদের ছাঁটাই করতে করতে শেষ পর্যন্ত টিকে যায় তাহলে তারা পুরো পুরস্কারটি এককভাবে জিতে নেয়।

প্রতিযোগীরা প্রতিদিন বিভিন্ন মিশনে অংশগ্রহণ করে যা পুরস্কারের তহবিল বাড়ায়। নির্দিষ্ট কিছু মিশনে একজন প্রতিযোগী একটি ঢাল (শিল্ড) অর্জন করতে পারে যা তাকে পরবর্তী রাতের 'হত্যা' থেকে সুরক্ষা দেয়।

প্রতিদিন রাতের বেলায়, “বিশ্বাসঘাতক”রা এক গোপন টাওয়ারে মিলিত হয় এবং একজন ইনোসেন্ট প্রতিযোগীকে 'হত্যা' করার সিদ্ধান্ত নেয়। যাকে নির্বাচন করা হয়, সে পরদিন সকালে আর খেলায় উপস্থিত থাকে না — তার অনুপস্থিতি সকালের নাস্তার সময় স্পষ্ট হয়।

দিনের শেষে, সব খেলোয়াড় “সার্কল অফ শক”-এ জড়ো হয়। তারা আলোচনার মাধ্যমে সন্দেহভাজনদের নিয়ে মতবিনিময় করে এবং পরে গোপন ভোট প্রদান করে। যিনি সর্বাধিক ভোট পান তিনি খেলাচ্যুত হন এবং সঙ্গে সঙ্গে তার “বিশ্বাসঘাতক” নাকি “ইনোসেন্ট” পরিচয় প্রকাশ পায়।

খেলার একটি বিশেষ পর্যায়ে যখন বিশ্বাসঘাতকদের সংখ্যা দুইয়ে নেমে আসে তখন তারা “হত্যা” চালিয়ে যাওয়ার পরিবর্তে একজন নির্দোষ প্রতিযোগীকে দলে যোগ দেওয়ার প্রস্তাব দিতে পারে।

চূড়ান্ত পর্বে সাধারণত শেষের চারজন প্রতিযোগী এন্ডগেম-এ অংশগ্রহণ করে। সেখানে দলটিকে সর্বসম্মতভাবে খেলা শেষ করার বা চালিয়ে যাওয়ার সিদ্ধান্ত নিতে বলা হয়। চালিয়ে যাওয়ার সিদ্ধান্তে আরেকটি বহিষ্কারের ভোট হয়। যখন দল সর্বসম্মতভাবে খেলা শেষ করার সিদ্ধান্ত নেয় বা মাত্র দু’জন খেলোয়াড় অবশিষ্ট থাকে। তখন সবাই নিজেদের প্রকৃত পরিচয় প্রকাশ করে। যদি অবশিষ্ট সবাই ইনোসেন্ট হয় তবে পুরস্কার ভাগ করে নেওয়া হয়। কিন্তু যদি অন্তত একজন বিশ্বাসঘাতক রয়ে যায়, তাহলে সে পুরো পুরস্কারের অর্থ জিতে নেয়।

উৎপাদন
প্রথম অফিসিয়াল টিজারটি প্রাইম ভিডিওর সোশ্যাল মিডিয়া প্ল্যাটফর্মে ১৭ সেপ্টেম্বর, ২০২৪ তারিখে প্রকাশিত হয়। এতে ঘোষণা করা হয় যে শোটির চিত্রগ্রহণ শুরু হয়েছে।

৩০ মে, ২০২৫ তারিখে প্রথম মৌসুমের অফিসিয়াল ট্রেলার প্রকাশিত হয়। পরবর্তীতে ২০২৫ সালের ১২ জুন অনুষ্ঠানটির মুক্তির ঘোষণা দেওয়া হয়।

২৫ জুন, ২০২৫ তারিখে অনুষ্ঠানটির দ্বিতীয় মৌসুম নির্মাণের ঘোষণা করা হয়।

সিরিজের ওভারভিউ
তথ্যসূত্র

বিষয়শ্রেণী:২০২৫ সালের ভারতীয় টেলিভিশন ধারাবাহিকের আত্মপ্রকাশ
বিষয়শ্রেণী:বিশ্বাসঘাতক